****

**ประกาศองค์การบริหารส่วนตำบลเขากระปุก**

**เรื่อง การป้องกันและแก้ไขปัญหาฝุ่นละอองขนาดเล็ก (PM 2.5)**

............................................................

ปัจจุบันสถานการณ์ฝุ่นละอองขนาดเล็กที่เกิดขึ้น ก่อให้เกิดอันตรายต่อสุขภาพ อนามัย และความเป็นอยู่ของประชาชน สาเหตุประการหนึ่งมาจากการเผาตอซังพืชไร่ และการเผาป่า ทำให้เกิดฝุ่นละอองขนาดเล็ก เขม่า เถ้า หรือกรณีอื่นใด จนเป็นเหตุให้เสื่อมหรืออาจเป็นอันตรายต่อสุขภาพ และอาจก่อให้เกิดความเดือดร้อนแก่ผู้อาศัยในบริเวณใกล้เคียงหรือผู้ต้องประสบเหตุ ถือเป็นการก่อเหตุรำคาญ หากปล่อยไว้จะเกิดผลกระทบอย่างร้ายแรงแก่ประชาชน ดังนั้น เพื่อให้การป้องกันและแก้ไขปัญหาฝุ่นละอองขนาดเล็ก (PM 2.5) เป็นไปอย่างมีประสิทธิภาพ ป้องกันผลกระทบที่เป็นอันตรายต่อสุขภาพของประชาชน จึงจำเป็นต้องใช้มาตรการตามที่กฎหมายกำหนด ในการควบคุมแก้ไขปัญหาดังกล่าว ตามที่กระทรวงมหาดไทยได้กำหนดแนวทางการดำเนินการไว้ โดยพระราชบัญญัติการสาธารณสุข พ.ศ.2535 บัญญัติให้เจ้าพนักงานท้องถิ่นมีอำนาจดำเนินการเกี่ยวกับการระงับหรือป้องกันเหตุรำคาญได้ ดังนี้

(1) ห้ามมิให้ผู้หนึ่งผู้ใดก่อเหตุรำคาญในที่หรือทางสาธารณะหรือสถานของเอกชนรวมทั้งการระงับเหตุรำคาญด้วย ในการนี้ให้มีอำนาจออกคำสั่งเป็นหนังสือเพื่อระงับ กำจัดและควบคุมเหตุรำคาญต่าง ๆ

(2) กรณีที่มีเหตุรำคาญเกิดขึ้นในที่หรือทางสาธารณะ เช่น การทำให้เกิดกลิ่น ฝุ่นละออง เขม่า เถ้า หรือความร้อน จนเป็นเหตุให้เสื่อมหรืออาจเป็นอันตรายต่อสุขภาพ ให้เจ้าพนักงานท้องถิ่นมีอำนาจออกคำสั่งเป็นหนังสือให้บุคคลซึ่งเป็นต้นเหตุหรือเกี่ยวข้องกับการก่อหรืออาจก่อให้เกิดเหตุรำคาญดังกล่าว ระงับหรือป้องกันเหตุรำคาญภายในเวลาอันสมควร ถ้าเห็นสมควรจะให้กระทำโดยวิธีใดเพื่อระงับหรือป้องกันเหตุรำคาญนั้น หรือสมควรกำหนดวิธีการเพื่อป้องกันมิให้มีเหตุรำคาญเกิดขึ้นอีกในอนาคต ให้ระบุไว้ในคำสั่งได้

กรณีที่ไม่มีการปฏิบัติตามคำสั่งของเจ้าพนักงานท้องถิ่นตามวรรคหนึ่งและเหตุรำคาญที่เกิดขึ้นอาจเกิดอันตรายอย่างร้ายแรงต่อสุขภาพ ให้เจ้าพนักงานท้องถิ่นระงับเหตุรำคาญนั้น และอาจจัดการตามความจำเป็นเพื่อป้องกันมิให้เกิดเหตุรำคาญขึ้นอีก โดยบุคคลซึ่งเป็นต้นเหตุหรือเกี่ยวข้องกับการก่อหรืออาจก่อให้เกิดเหตุรำคาญต้องเป็นผู้เสียค่าใช้จ่ายสำหรับการจัดการนั้น

(3) กรณีที่มีเหตุรำคาญเกิดขึ้นในสถานที่ของเอกชน เช่น การจุดไฟเผาตอซังพืชไร่ หรือเผาป่า ให้เจ้าพนักงานท้องถิ่นมีอำนาจออกคำสั่งเป็นหนังสือให้เจ้าของหรือผู้ครอบครองสถานที่นั้น ระงับหรือป้องกันเหตุรำคาญภายในเวลาอันสมควร ถ้าเห็นสมควรจะให้กระทำโดยวิธีใดเพื่อระงับเหตุรำคาญนั้น หรือสมควรกำหนดวิธีการเพื่อป้องกันมิให้มีเหตุรำคาญเกิดขึ้นอีกในอนาคต ให้ระบุไว้ในคำสั่งได้

กรณีที่ไม่มีการปฏิบัติตามคำสั่งของเจ้าพนักงานท้องถิ่นตามวรรคหนึ่ง ให้เจ้าพนักงานท้องถิ่นมีอำนาจระงับเหตุรำคาญนั้น และอาจจัดการตามความจำเป็นเพื่อป้องกันมิให้เกิดเหตุรำคาญเกิดขึ้นอีก และถ้าเหตุรำคาญเกิดขึ้นจากการกระทำ การละเลย หรือการยินยอมของเจ้าของหรือผู้ครอบครองสถานที่นั้น เจ้าของหรือผู้ครอบครองสถานที่ดังกล่าวต้องเป็นผู้เสียค่าใช้จ่ายสำหรับการนั้น

กรณี...

2

กรณีที่เหตุรำคาญเกิดขึ้นในสถานที่ของเอกชน อาจเกิดอันตรายอย่างร้ายแรงต่อสุขภาพ หรือมีผลกระทบต่อสภาวะความเป็นอยู่ที่เหมาะสมกับการดำรงชีพของประชาชน เจ้าพนักงานท้องถิ่นจะออกคำสั่งเป็นหนังสือห้ามมิให้เจ้าของหรือผู้ครอบครองใช้หรือยินยอมให้บุคคลใดใช้สถานที่นั้นทั้งหมดหรือบางส่วน จนกว่าจะเป็นที่พอใจแก่เจ้าพนักงานท้องถิ่นว่าได้มีการระงับเหตุรำคาญนั้นแล้วก็ได้

ผู้ใดไม่ปฏิบัติตามคำสั่งของเจ้าพนักงานท้องถิ่นข้างต้น โดยไม่มีเหตุหรือข้อแก้ตัวอันสมควร หรือขัดขวางการปฏิบัติหน้าที่ของเจ้าพนักงานท้องถิ่น ต้องระวางโทษปรับไม่เกินห้าพันบาท หรือปรับไม่เกินสองหมื่นห้าพันบาท หรือทั้งจำทั้งปรับ

ทั้งนี้ ผู้ใดพบเห็นการเผาในลักษณะดังกล่าว กิจกรรมที่ทำให้เกิดฝุ่นละออง เขม่า เถ้า หรือเหตุข้างต้น แจ้งเหตุดังกล่าวได้ที่องค์การบริหารส่วนตำบลเขากระปุก โทร. 0 3279 3241

ประกาศ ณ วันที่ 10 มีนาคม 2563

 ธีรพงษ์ เอี่ยมสะอาด

 (นายธีรพงษ์ เอี่ยมสะอาด)

 นายกองค์การบริหารส่วนตำบลเขากระปุก